## Pravilnik o sudjelovanju pripadnika oružanih snaga Republike Hrvatske i državnih službenika i namještenika Ministarstva obrane u mirovnim operacijama i drugim aktivnostima u inozemstvu

### NN 8/2006 (18.1.2006.), Pravilnik o sudjelovanju pripadnika oružanih snaga Republike Hrvatske i državnih službenika i namještenika Ministarstva obrane u mirovnim operacijama i drugim aktivnostima u inozemstvu

# MINISTARSTVO OBRANE

**179**

Na temelju članka 16. Zakona o sudjelovanju pripadnika
Oruža­nih snaga Republike Hrvatske, policije, civilne
zaštite te državnih službenika i namještenika u mirovnim operacijama i drugim
aktiv­nostima u inozemstvu (»Narodne novine«, broj:
33/02), donosim

## PRAVILNIK

### O SUDJELOVANJU PRIPADNIKA ORUŽANIH SNAGA REPUBLIKE HRVATSKE I DRŽAVNIH SLUŽBENIKA I NAMJEŠTENIKA MINISTARSTVA OBRANE U MIROVNIM OPERACIJAMA I DRUGIM AKTIVNOSTIMA U INOZEMSTVU

I. OPĆE ODREDBE

Članak 1.

Ovim Pravilnikom propisuju se opći uvjeti upućivanja,
ovlasti ustrojstvenih jedinica, obuka, zamjena, prava i obveze, ocjenjivanje i
stegovna odgovornost te izvješćivanje o sudjelovanju pripadnika Oružanih snaga
Republike Hrvatske i državnih službenika i namještenika Ministarstva obrane u
mirovnim operacijama i drugim aktiv­nostima u
inozemstvu.

Drugim aktivnostima u inozemstvu smatraju se
aktivnosti za poticanje razvoja demokracije, pravne sigurnosti i zaštite
ljudskih prava u okviru međunarodnih organizacija i saveza, sudjelovanje u
vježbama i obuci, pružanje humanitarne pomoći te ostale aktivnosti na koje se
Republika Hrvatska obvezala na temelju posebnog međunarodnog ugovora.

II. UVJETI UPUĆIVANJA

Članak 2.

U mirovne operacije i druge aktivnosti u
inozemstvu mogu se uputiti djelatne i pričuvne vojne osobe te državni
službenici i namještenici Ministarstva obrane i Oružanih snaga Republike
Hrvatske (u daljnjem tekstu: sudionici), pod sljedećim uvjetima:

– da su se na to obvezali posebnim ugovorom,

– da imaju odgovarajuće zdravstvene sposobnosti,

– da su uspješno završili obuku i pripremu,

– da posjeduju odgovarajuću razinu znanja
stranog jezika,

– da ispunjavaju i druge tražene uvjete
nositelja aktivnosti.

Pripadnici pričuvnog sastava Oružanih snaga
Republike Hrvatske mogu se uputiti u mirovne operacije i druge aktivnosti u
inozemstvu samo radi pružanja humanitarne pomoći te sudjelovanja u vježbama i
obuci na temelju međunarodnih ugovora.

Pripadnici ročnog sastava Oružanih snaga
Republike Hrvatske ne mogu biti upućeni u mirovne operacije i druge aktivnosti
u inozemstvu.

III. OVLASTI
USTROJSTVENIH JEDINICA

Članak 3.

Uprava za obrambenu politiku u postupku
upućivanja i sudjelovanja u mirovnim operacijama i drugim aktivnostima u
inozemstvu provodi sljedeće aktivnosti:

– prati kretanja u međunarodnim odnosima i
predlaže aktivno uključivanje Republike Hrvatske u mirovne operacije i druge
aktiv­nosti u inozemstvu,

– izrađuje prijedloge prethodnih odluka
Hrvatskog sabora odnosno Vlade Republike Hrvatske o upućivanju pripadnika Oruža­nih snaga Republike Hrvatske u inozemstvo,

– uspostavlja i održava kontakte s međunarodnim
organizacijama te nositelju aktivnosti dostavlja prijavu za sudjelovanje
Republike Hrvatske,

– nositelj je izrade sporazuma o razumijevanju,
tehničkih i ostalih sporazuma koji se po potrebi potpisuju s drugim sudionicima
u mirovnim operacijama i drugim aktivnostima u inozemstvu,

– sudjeluje u osiguravanju putnog aranžmana te
sudionicima po potrebi pribavlja službenu putovnicu i druge službene dokumente,

– usklađuje postupanje ustrojstvenih jedinica
Ministarstva obrane i Oružanih snaga Republike Hrvatske,

– organizira svečani prijam i ispraćaj sudionika
s predstavnicima Ministarstva obrane i Oružanih snaga Republike Hrvatske,

– prati i raščlanjuje izvješća sudionika kao i
podatke iz drugih izvora te priprema izvješća ministra obrane Hrvatskom saboru,
Vladi Republike Hrvatske i Predsjedniku Republike Hrvatske.

Članak 4.

Uprava za ljudske resurse u postupku upućivanja
i sudjelovanja u mirovnim operacijama i drugim aktivnostima u inozemstvu
provodi sljedeće aktivnosti:

– određuje kriterije i postupak odabira
kandidata za sudjelovanje u mirovnim operacijama i drugim aktivnostima u
inozemstvu,

– izrađuje i donosi programe posebne zdravstvene
zaštite sudionika koji obavezno sadrže: način utvrđivanja zdravstvene sposob­nosti sudionika, kontrolne
zdravstvene preglede za vrijeme dopusta i nakon konačnog povratka iz
inozemstva, potrebna cijepljenja, imunizaciju i kemoprofilaksu,
način praćenja zdravstvenog stanja sudio­nika tijekom
boravka u inozemstvu te način provedbe zdravstvene zaštite u inozemstvu,

– izrađuje prijedloge odluka o upućivanju
pripadnika Oružanih snaga Republike Hrvatske u skladu s prethodnim odlukama
Hrvatskog sabora odnosno Vlade Republike Hrvatske uz prethodno pribavljeno
mišljenje Uprave za obrambenu politiku i Glavnog stožera Oružanih snaga
Republike Hrvatske,

– određuje sadržaj skrbi o članovima obitelji
sudionika,

– priprema i zaključuje ugovore s kandidatima za
sudjelovanje u mirovnoj operaciji ili drugoj aktivnosti u inozemstvu.

Članak 5.

Uprava za materijalne resurse u postupku
upućivanja i sudjelovanja u mirovnim operacijama i drugim aktivnostima u
inozemstvu provodi sljedeće aktivnosti:

– određuje standarde opremanja sudionika za
pojedine operacije,

– određuje standarde za smještaj i prehranu
sudionika u inozemstvu,

– određuje postupak nabave materijalnih
sredstava i usluga u inozemstvu,

– određuje postupak otpisa materijalnih
sredstava u inozemstvu,

– određuje postupke i ovlasti za rješavanje
odštetnih zahtjeva,

– ugovara osiguranje sudionika od posljedica
nezgode (nesret­nog
slučaja).

Članak 6.

Uprava za financije i proračun u postupku
upućivanja i sudjelovanja u mirovnim operacijama i drugim aktivnostima u inozemstvu
osigurava prijenos novca za službene, a iznimno na poseban zahtjev i privatne
potrebe sudionika.

Članak 7.

Glavni stožer Oružanih snaga Republike Hrvatske
(u daljnjem tekstu: Glavni stožer) u postupku upućivanja i sudjelovanja u
mirovnim operacijama i drugim aktivnostima u inozemstvu provodi sljedeće
aktivnosti:

– predlaže strukturu hrvatskog kontingenta
odnosno tima za mirovnu operaciju odnosno drugu aktivnost u inozemstvu,

– određuje nositelja ili po potrebi ustrojava
namjenski organizirane snage za vođenje i zapovijedanje, osposobljavanje i
obuku te nadzor nad provedbom zadaće,

– organizira provedbu odabira kandidata,

– donosi program priprema te planira i
organizira provedbu obuke,

– pokreće postupak izrade sigurnosne provjere
kandidata,

– organizira provedbu prethodnih i kontrolnih
zdravstvenih pregleda, cijepljenja i imunizacije te obuke iz područja
zdravstvene i veterinarske zaštite u skladu s programom posebne zdravstvene
zaštite sudionika,

– organizira praćenje zdravstvenog stanja
sudionika tijekom boravka u inozemstvu,

– osigurava logističku potporu sudionicima u
inozemstvu uključujući i potrebna zdravstvena materijalna sredstva,

– osigurava izvješćivanje i informiranje te skrb
o članovima obitelji sudionika.

Članak 8.

Služba za odnose s javnošću i informiranje u
postupku upućivanja i sudjelovanja u mirovnim operacijama i drugim aktivnostima
u inozemstvu provodi sljedeće aktivnosti:

– informira javnost o upućivanju i sudjelovanju
u mirovnim operacijama i drugim aktivnostima u inozemstvu,

– osigurava sudionicima prigodne protokolarne i
promidžbene darove,

– osigurava sudionicima vojna i druga domovinska
glasila.

Članak 9.

Vojni ordinarijat upoznaje sudionike i članove njihovih
obitelji s religijskim i kulturološkim obilježjima zemlje u koju se upućuju, a
po potrebi, uz posebno odobrenje ministra obrane, može odrediti kapelane za
dušobrižništvo u pojedinim mirovnim operacijama ili drugim aktivnostima u
inozemstvu.

Članak 10.

Vojna sigurnosna agencija u postupku upućivanja
i sudjelovanja u mirovnim operacijama i drugim aktivnostima u inozemstvu
provodi sljedeće aktivnosti:

– izrađuje obavještajno-sigurnosnu prosudbu
aktivnosti u inozemstvu,

– izrađuje sigurnosne provjere kandidata,

– provodi sigurnosnu, obavještajnu i
protuobavještajnu pripremu kandidata,

– sudjeluje u provođenju protuobavještajne
zaštite i obavještajne potpore sudionika za vrijeme boravka u inozemstvu,

– provodi obavještajno-sigurnosni debrifing.

IV. OBUKA

Članak 11.

U mirovnu operaciju ili drugu aktivnost u
inozemstvu ne može se uputiti osoba koja prethodno nije prošla odgovarajuću
obuku.

Program i dinamiku provođenja obuke kandidata za
upućivanje u mirovne operacije i druge aktivnosti u inozemstvu odobrava
načelnik Glavnog stožera.

Obuka se provodi s najmanje 10% više kandidata
od broja osoba koje će biti upućene u inozemstvo.

V. ZAMJENA

Članak 12.

Sudionik u mirovnoj operaciji ili drugoj
aktivnosti u inozemstvu može biti zamijenjen pričuvnim kandidatom do isteka
roka na koji je bio upućen u inozemstvo.

Iznimno od stavka 1. ovoga članka, sudionik u
mirovnoj operaciji ili drugoj aktivnosti u inozemstvu može biti zamijenjen
pričuvnim kandidatom u punom trajanju mandata za pojedinu aktiv­nost.

Zamjena se može obaviti zbog zdravstvenih
razloga, zbog povrede vojne stege te zbog obiteljskih i drugih opravdanih
razloga.

VI. PRAVA I OBVEZE

Članak 13.

Sudionici u mirovnim operacijama i drugim
aktivnostima u inozemstvo dužni su:

– dostojno predstavljati Republiku Hrvatsku,

– djelovati u skladu s pravilima mirovne
operacije odnosno druge aktivnosti na koju su upućeni,

– pridržavati se propisa o službi u Oružanim
snagama Repub­like Hrvatske,

– pridržavati se propisa o osobnoj sigurnosti,

– provoditi preventivne mjere u cilju zaštite
zdravlja,

– čuvati povjerena materijalna sredstva,

– provoditi mjere zaštite tajnosti podataka
tijekom boravka u mirovnoj operaciji ili drugoj aktivnosti u inozemstvu i nakon
povrat­ka u Republiku Hrvatsku.

Članak 14.

Zapovjednik hrvatskog kontingenta odnosno
voditelj tima u mirovnoj operaciji i drugoj aktivnosti u inozemstvu ima i
sljedeća prava i obveze:

– usklađivati djelovanje kontingenta odnosno
tima prema dobivenim zadaćama,

– predstavljati kontingent odnosno tim pred
međunarodnim i drugim tijelima,

– usklađivati aktivnosti kontingenta odnosno
tima s uvjetima života i rada,

– odgovarati za rad kontingenta odnosno tima,

– provoditi stegovne postupke i predlagati
poticajne mjere,

– dostavljati izvješća o stanju i djelovanju
sudionika u misiji,

– po potrebi obavlja i druge poslove.

Članak 15.

Sudionicima u mirovnim operacijama i drugim
aktivnostima u inozemstvu osigurava se pravna zaštita na temelju važećih
propisa Republike Hrvatske, međunarodnih ugovora i konvencija.

Članak 16.

Sudionici u mirovnim operacijama i drugim
aktivnostima u inozemstvu ostvaruju pravo na plaću i dodatke na plaću u skladu
sa Zakonom o službi u Oružanim snagama Republike Hrvatske.

Za sudionike u mirovnim operacijama i drugim
aktivnostima u inozemstvu ministar obrane određuje iznos i vrstu dodataka na
plaću.

Odredbe o iznosu osnovne plaće i dodatka na
plaću sastavni su dio ugovora koji sudionici zaključuju s Ministarstvom obrane.

Članak 17.

Za sudionike u mirovnim operacijama i drugim
aktivnostima u inozemstvu obvezno se osigurava odgovarajuća zdravstvena zaštita
u inozemstvu.

Zapovjednik odnosno čelnik ustrojstvene jedinice
određene za nositelja aktivnosti dužan je Hrvatskom zavodu za zdravstveno
osiguranje podnijeti prijavu za profesionalnu bolest odnosno ozljedu na radu za
sudionika koji oboli ili bude ozlijeđen u svezi s obavljanjem djelatnosti u
mirovnoj operaciji odnosno drugoj aktivnosti u inozemstvu.

Troškove propisane specifične terapije ili
zdravstvene usluge za bolest odnosno ozljedu iz stavka 2. ovoga članka koju
Hrvatski zavod za zdravstveno osiguranje ne prizna kao ozljedu na radu odnosno
profesionalnu bolest i/ili ne snosi troškove, snosit će Ministarstvo obrane ako
Uprava za ljudske resurse utvrdi da se dogodila u izravnoj svezi s obavljanjem
poslova na kojima je sudionik bio angažiran.

Članak 18.

Za sudionike u mirovnim operacijama odnosno
drugim aktiv­nostima u inozemstvu zaključuje se
polica osiguranja od nezgode (nesretnog slučaja) na teret Republike Hrvatske
ako nisu osigurani na teret međunarodne organizacije nositelja aktivnosti u
inozemstvu.

Polica osiguranja iz stavka 1. ovoga članka
obuhvaća: smrt kao posljedicu nezgode, potpunu ili djelomičnu invalidnost,
naknadu za dane spriječenosti obavljanja rada (dane bolovanja) te naknadu za
dane provedene u bolnici, na liječenju i rehabilitaciji.

Polica osiguranja obuhvaća navedene rizike za
vrijeme boravka u inozemstvu, a nakon povratka iz inozemstva rizike koji su
posljedica sudjelovanja u mirovnim operacijama i drugim aktivnostima u
inozemstvu.

Odredbe o osiguranju sastavni su dio ugovora
koji sudionici zaključuju s Ministarstvom obrane.

Članak 19.

Nakon povratka iz mirovne operacije ili druge
aktivnosti u inozemstvu u kojoj je bio angažiran najmanje šest mjeseci,
sudionik ostvaruje pravo na obvezni plaćeni dopust u trajanju od deset radnih
dana.

Članak 20.

Sudioniku u mirovnoj operaciji ili drugoj
aktivnosti u inozemstvu Ministarstvo obrane osigurava telekomunikacijske veze s
Republikom Hrvatskom.

Razina opremanja i način uporabe
telekomunikacijskih veza iz stavka 1. ovoga članka uredit će se posebnim aktom
nositelja aktiv­nosti.

Članak 21.

Kada mirovna operacija ili druga aktivnost u inozemstvu
traje deset i više mjeseci, Ministarstvo obrane obvezno je sudioniku omogućiti
i financirati jednokratni posjet Republici Hrvatskoj radi korištenja godišnjeg
odmora ili plaćenog dopusta.

Kada sudionici u mirovnoj operaciji ili drugoj
aktivnosti u inozemstvu neprekidno borave više od šest mjeseci, posebno
izaslanstvo Ministarstva obrane i Glavnog stožera obvezno je posjetiti hrvatski
kontingent u inozemstvu.

Iznimno posebno izaslanstvo Ministarstva obrane
i Glavnog stožera može posjetiti hrvatski kontingent i kada mirovna operacija
ili druga aktivnost u inozemstvu traje kraće od šest mjeseci.

VII. OCJENJIVANJE I
STEGOVNA ODGOVORNOST

Članak 22.

Sudionici u mirovnim operacijama i drugim
aktivnostima u inozemstvu ocjenjuju se u skladu s propisima o ocjenjivanju.

Službena ocjena ili mišljenje o radu sudionika
koju daju nositelji pojedinih aktivnosti u mirovnoj operaciji ili drugoj
aktivnosti u inozemstvu priznaje se i odgovarajuće vrednuje u službenoj ocjeni
sudionika u skladu s važećim propisima o ocjenjivanju.

Članak 23.

Sudionici u mirovnoj operaciji ili drugoj
aktivnosti u inozemstvu podliježu stegovnoj odgovornosti u skladu s odredbama
Zakona o službi u Oružanim snagama Republike Hrvatske.

VIII. IZVJEŠĆIVANJE I
OBAVJEŠĆIVANJE

Članak 24.

Nakon završetka svake pojedine mirovne operacije
odnosno druge aktivnosti u inozemstvu te nakon izvršene rotacije u pojedinoj
aktivnosti u inozemstvu načelnik Glavnog stožera podnosi ministru obrane
redovno izvješće u roku od 14 dana od dana povratka sudionika iz inozemstva.

Najkasnije do 15. siječnja tekuće za proteklu
godinu načelnik Glavnog stožera podnosi ministru obrane godišnje izvješće o
sudjelovanju u mirovnim operacijama i drugim aktivnostima u inozemstvu koje
obvezno sadrži zbirni prikaz svih aktivnosti u inozemstvu sa sažetkom
najvažnijih elemenata za daljnji razvoj i održavanje vojnih sposobnosti
Republike Hrvatske.

U slučaju izvanrednih događaja u mirovnim
operacijama odnosno drugim aktivnostima u inozemstvu načelnik Glavnog stožera u
najkraćem mogućem roku podnosi ministru obrane izvanredno izvješće o događaju.

Članak 25.

Uprava za obrambenu politiku preko vojne
diplomatske mreže prikuplja podatke o svim činjenicama važnima za sudjelovanje
u mirovnim operacijama i drugim aktivnostima u inozemstvu te priprema i
dostavlja ministru obrane i načelniku Glavnog stožera redovna mjesečna, a po
potrebi i izvanredna izvješća s prijedlogom mjera za unaprjeđenje međunarodne
vojne suradnje.

Članak 26.

Vojna sigurnosna agencija u suradnji s drugim
sigurnosnim službama prikuplja, analizira, obrađuje i ocjenjuje podatke koji su
značajni za sudjelovanje u mirovnim operacijama i drugim aktivnostima u
inozemstvu te dostavlja ministru obrane i načelniku Glav­nog stožera redovna mjesečna, a po potrebi i izvanredna
izvješća s prijedlogom mjera za unaprjeđenje sigurnosnih mjera u cilju zaštite
sudionika u inozemstvu.

IX. ZAVRŠNA ODREDBA

Članak 27.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 023-03/06-04/1

Urbroj: 512-01-06-1

Zagreb, 2. siječnja 2006.

Ministar

**Berislav Rončević**, v. r.

Pravilnik, NN 8/2006-179